**Saistošo noteikumu projekta “Saistošie noteikumi par reklāmas, priekšvēlēšanu aģitācijas un citu informatīvo materiālu izvietošanu Liepājā”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 2023. gada 1. janvārī spēkā stājās Pašvaldību likums. Minētā likuma pārejas noteikumu 6. punkts nosaka, ka dome izvērtē uz likuma "Par pašvaldībām" normu pamata izdoto saistošo noteikumu atbilstību Pašvaldību likumam un izdod jaunus saistošos noteikumus atbilstoši šajā likumā ietvertajam pilnvarojumam.  Ņemot vērā Pašvaldības likuma pārejas noteikumu 6. punktā noteikto, tiek izdoti jauni saistošie noteikumi par reklāmas un citu informatīvo materiālu izvietošanu publiskās vietās vai vietās, kas vērstas pret publisku vietu, Liepājas valstspilsētas pašvaldības administratīvajā teritorijā. Vienlaikus ar saistošo noteikumu spēkā stāšanos spēku zaudēs Liepājas valstspilsētas pašvaldības domes 2022. gada 17. februāra saistošie noteikumi Nr.3 "Par reklāmu, priekšvēlēšanu aģitācijas materiālu un citu informatīvo materiālu izvietošanu Liepājā" (turpmāk – spēkā esošie saistošie noteikumi) un Liepājas valstspilsētas pašvaldības domes 2024. gada 21. marta noteikumi Nr.9 “Grozījumi Liepājas valstspilsētas pašvaldības domes 2022. gada 17. februāra saistošajos noteikumos Nr. 3 "Par reklāmu, priekšvēlēšanu aģitācijas materiālu un citu informatīvo materiālu izvietošanu Liepājā””.  Saistošo noteikumu izdošanas mērķis ir nodrošināt noteiktu reklāmas un reklāmas objektu izvietošanas, grafiskā dizaina maiņas saskaņošanas kārtību, ekspluatācijas un demontāžas kārtību Liepājas valstspilsētas pašvaldības administratīvajā teritorijā, kā arī noteikt vienlīdzīgus reklāmas izvietošanas nosacījumus, lai saglabātu pilsētai raksturīgos apbūves parametrus un pilsētvidi. Noteikumi regulē arī priekšvēlēšanu aģitācijas materiālu izvietošanu publiskās lietošanas ārtelpās vai pret publiskās lietošanas ārtelpām (izkārtnes, tāfeles, slietņi, novietoti plakāti, reklāma skatlogos un citi tamlīdzīgi reklāmas objekti). Attiecībā uz priekšvēlēšanu aģitācijas materiālu izvietošanu publiskās lietošanas ārtelpās vai pret publiskās lietošanas ārtelpām saistošie noteikumi paredz tādu pašu kārtību kā reklāmas un reklāmas objektu izvietošanai, ekspluatācijai un demontāžai, neparedzot īpašas prasības, nosacījumus vai ierobežojumus.  Ievērojot Vides aizsardzības un reģionālās attīstības ministrijas un Konkurences padomes viedokli par proporcionalitātes principa ievērošanu kopsakarā ar Reklāmas likuma 7. panta trešās daļas pilnvarojumu pašvaldībām paredzēt ierobežojumus reklāmu izvietošanai, spēkā esošo saistošo noteikumu 14.3. apakšpunkts tiek pārvietots uz jauno saistošo noteikumu 29.18. un 33.7. apakšpunktu, kuros norādītas prasības, kas attiecināmas tikai uz Liepājas pilsētas vēsturisko centru un Liepājas pilsētas aizsargājamās apbūves teritoriju, savukārt 31.3. apakšpunkts tiek pārvietots uz 29.10. apakšpunktu un 36. punktu, kas attiecināmas tikai uz Liepājas pilsētas vēsturisko centru, Liepājas pilsētas aizsargājamās apbūves teritoriju un pilsētbūvnieciski svarīgu skatu teritorijām. Ierobežojumu mērķis ir saglabāt Liepājas pilsētas vēsturiskajā centrā, Liepājas pilsētas aizsargājamās apbūves teritorijā un pilsētbūvnieciski svarīgu skatu teritorijās esošo ēku un vides kultūrvēsturisko vērtību atbilstoši Liepājas teritorijas izmantošanas un apbūves noteikumos jau iepriekš noteiktajām prasībām.  Minēto normu ieviešanai netiek paredzēts pārejas periods, jo tiek sašaurināta tā pilsētas daļa, uz kuru attiecināmas prasības, sekojoši nevienā pilsētas daļā prasības nav kļuvušas ierobežojošākas.  Tāpat precizēti saistošo noteikumu punkti, kas paredz noteikt administratīvo atbildību, ietverot tajos skaidras darbības vai bezdarbības izpausmes, par kurām personu paredzēts sodīt. Atbilstoši Pašvaldību likuma 45. panta otrās daļas 4. punktam ar saistošajiem noteikumiem tiek noteikts administratīvais sods par mobilās reklāmas izmantošanas nosacījumu pārkāpumiem. Pirmkārt, 53. punktā tiek paredzēta administratīvā atbildība par mobilās reklāmas objekta novietošanu stāvēšanai pilsētas ielu teritorijā, autostāvvietā, laukumā u. c. vietās, kas pārredzamas no publiskās ārtelpas (izņemot saistošo noteikumu 38. punktā minētos gadījumus) (korespondējošā tiesību norma – 37. punkts); otrkārt, 54. punktā tiek paredzēta administratīvā atbildība par mobilās reklāmas izmantošanu (izņemot reklāmu uz cilvēku pārnēsāta stenda, transparenta un tamlīdzīga palīglīdzekļa) Rožu laukumā un tam piegulošajās ielās un teritorijās (korespondējošā tiesību norma – 39. punkts).  Līdzšinējā pieredze rāda, ka nepastāvot administratīvās atbildības regulējumam mobilās reklāmas jomā, reklāmas devēji nereti izmanto mobilo reklāmu negodprātīgi un pretēji mobilās reklāmas jēgai, apejot reklāmas izvietošanas ierobežojumus. Piemēram, ir novēroti gadījumi, kad mobilā reklāma novietota stāvēšanai vietā, kur citādi reklāmas izvietošana nav pieļaujama, gan pārkāpjot reklāmas izvietošanas nosacījumus un kārtību, gan ilglaicīgi aizņemot publiski pieejamās autostāvvietas, tādejādi radot sabiedriskās kārtības traucēšanu un apgrūtinot publiski nozīmīgu objektu pieejamību. Tāpat šāds regulējums nepieciešams, jo Liepājas pilsētas domes 2022. gada 17. februāra saistošie noteikumi Nr.2 "Par pašvaldības nodevu par reklāmas izvietošanu Liepājā" paredz pašvaldības nodevas aprēķinā izmantot koeficientus, citstarp atbilstoši reklāmas izvietošanas vietai un veidam. Pieļaujot situācijas, kad mobilā reklāma tiktu novietota stāvēšanai tādā pilsētas zonā, kur stacionārai reklāmai tiktu piemērota augstāka pašvaldības nodeva, netiktu ievērots vienlīdzības princips. Ievērojot minēto, jauno saistošo noteikumu 53. pantā paredzēta administratīvā atbildība par mobilās reklāmas objekta novietošanu stāvēšanai tam neatļautās vietās. Sods par minēto pārkāpumu paredzēts brīdinājums vai naudas sods fiziskajām personām no divām līdz divdesmit naudas soda vienībām, juridiskajām personām no divām līdz piecdesmit naudas soda vienībām. Šāds soda vieds un apmērs izvēlēts, lai dotu iespēju soda piemērotājam, ņemot vērā pārkāpuma smagumu un pārkāpumu izdarījušās personas attieksmi, pielietot taisnīgākos un efektīvākos līdzekļus nolūkā pārtraukt pārkāpumu un novērst tā atkārtošanos. Vienlaikus ņemta vērā citos normatīvajos aktos noteiktais soda veids un apmērs citos salīdzināmos gadījumos, piemēram Ceļu satiksmes likumā noteiktā administratīvā atbildība par transportlīdzekļa novietošanu stāvēšanai neatbilstoši prasībām. Normas sankcijā paredzēts jauns soda veids brīdinājums, tādejādi paredzot iespēju nepiemērot naudas sodu gadījumos, kad pārkāpuma apstākļi liecina par nodarījuma bīstamības, sabiedriskā kaitējuma un pārkāpuma seku maznozīmīgumu.  Savukārt 54. punktā paredzēta administratīvā atbildība par mobilās reklāmas izmantošanu (izņemot reklāmu uz cilvēku pārnēsāta stenda, transparenta un tamlīdzīga palīglīdzekļa) Rožu laukumā un tam piegulošajās ielās un teritorijās, jo Rožu laukums un tam piegulošās ielas un teritorijas ir teritorijas ar augstu cilvēku un transportlīdzekļu plūsmu. Sekojoši šī arī ir teritorija, kur reklāmas devējs potenciāli var iegūt lielāko sabiedrības uzmanību. Tomēr atļaujot mobilās reklāmas eksponēšanu, pārvietojoties pa šīm teritorijām, tiktu vēl vairāk noslogota un traucēta cilvēku un transportlīdzekļu plūsma attiecīgajā teritorijā, tādejādi provocējot sabiedriskās kārtības pārkāpumus. Bez tam Rožu laukums ir pašvaldībai nozīmīgs tūrisma objekts. Mobilo reklāmu neierobežota izvietošana apgrūtinātu un traucētu attiecīgās teritorijas kultūrvēsturisko vērtību uztveri. Sods par minēto pārkāpumu paredzēts brīdinājums vai naudas sods fiziskajām personām no divām līdz divdesmit naudas soda vienībām, juridiskajām personām no divām līdz piecdesmit naudas soda vienībām. Šāds soda vieds un apmērs izvēlēts, lai dotu iespēju soda piemērotājam, ņemot vērā pārkāpuma smagumu un pārkāpumu izdarījušās personas attieksmi, pielietot taisnīgākos un efektīvākos līdzekļus nolūkā pārtraukt pārkāpumu un novērst tā atkārtošanos. Vienlaikus ņemts vērā, ka pārkāpuma raksturs un smagums ir pielīdzināms 53. punktā noteiktajam pārkāpumam, tādēļ sankcija paredzēta analoģiska.  Abās tiesību normās paredzētās problēmsituācijas ir aktuālas, jo šī brīža mārketinga aktivitātes ir tendētas uz strauju, kustīgu, efektīvu un neordināru reklāmas elementu izmantošanu, līdz ar to mobilā reklāma tiek aizvien biežāk izmantota sabiedrības uzmanības piesaistīšanai. Vienlaikus jāatzīmē, ka kopš noteikta administratīvā atbildība par attiecīgajiem pārkāpumiem, ir būtiski mazinājies attiecīgo pārkāpumu skaits un tiesiskais regulējums līdz šim ir efektīvi darbojies prevencijas līmenī.  Kopumā šāds administratīvās atbildības regulējums paredzēts, ievērojot, ka ar Administratīvā procesa likuma normām par administratīvā akta piespiedu izpildi nav iespējams šo jautājumu noregulēt. Proti, mobilā reklāma nav stacionāra, līdz ar ko lēmuma (administratīvā akta) pieņemšana un tā piespiedu izpilde ir nelietderīga, jo mobilās reklāmas izvietotājs savu mērķi jau būs sasniedzis – reklamējis savu preci vai pakalpojumu. Ievērojot, ka pārkāpuma konstatēšanai un fiksēšanai ir nepieciešama nekavējoša un operatīva kontrolējošās iestādes reakcija, ko ārpus iestādes darba laika nespēj nodrošināt Liepājas būvvaldes amatpersonas, administratīvā pārkāpuma procesu par saistošo noteikumu prasību neievērošanu, tostarp soda piemērošanu, turpina veikt Liepājas pašvaldības policijas amatpersonas.  Citos gadījumos saistošo noteikumu izpildi kontrolēt, izdot administratīvos aktus un veikt ar to piespiedu izpildi saistītās darbības paredzēts Liepājas būvvaldes amatpersonām Administratīvā procesa likuma ietvaros, ievērojot administratīva akta prioritātes principa ievērošanu. |
| 1. Fiskālā ietekme uz pašvaldības budžetu | Saistošo noteikumu projektam nav ietekmes uz Liepājas valstspilsētas pašvaldības budžetu. Nodeva par reklāmas izvietošanu netiek mainīta, jo to nosaka citi saistošie noteikumi – Liepājas valstspilsētas pašvaldības domes 2022. gada 17. februāra noteikumi Nr. 2 “Par pašvaldības nodevu par reklāmas izvietošanu Liepājā”.  Nav nepieciešami papildu resursi sakarā ar jaunu institūciju vai darba vietu veidošanu, lai nodrošinātu saistošo noteikumu izpildi. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi nerada ietekmi uz vidi un iedzīvotāju veselību. Plānota pozitīva ietekme uz uzņēmējdarbības vidi. Konkurence netiek ierobežota. |
| 1. Ietekme uz administratīvajām procedūrām un to izmaksām | Saistošo noteikumu piemērošanā persona var vērsties Liepājas valstspilsētas pašvaldībā. Līdzšinējā kārtība netiek mainīta. Atļaujas saņemšanai par reklāmas izvietošanu, fiziskām un juridiskām personām Liepājas būvvaldē jāiesniedz attiecīgs iesniegums.  Nav paredzētas papildus administratīvo procedūru izmaksas. |
| 1. Ietekme uz pašvaldības funkcijām un cilvēkresursiem | Saistošo noteikumu izpilde notiks, iesaistot esošos cilvēkresursus. Jaunas institūcijas netiek veidotas. |
| 1. Informācija par izpildes nodrošināšanu | Iesniegumus par reklāmas vai reklāmas objekta izvietošanu, projektu saskaņošanu un atļauju izsniegšanu izskatīs iestādes Liepājas būvvaldes speciālisti.  Saistošie noteikumi tiks publicēti oficiālajā izdevumā “Latvijas Vēstnesis” un pašvaldības tīmekļvietnē [www.liepaja.lv](http://www.liepaja.lv). |
| 1. Prasību un izmaksu samērīgums pret ieguvumiem, ko sniedz mērķa sasniegšana | Noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir piemēroti leģitīmā mērķa sasniegšanai un tās rīcība ir atbilstoša.  Izdodot saistošos noteikumus tiks izpildīts Pašvaldības likuma Pārejas noteikumu 6. punktā noteiktais pienākums.  Noteikumi nerada papildus izmaksas mērķa sasniegšanai.  Pašvaldības izraudzītie līdzekļi ir leģitīmi un rīcība ir atbilstoša normatīviem aktiem. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošana tika veikta atbilstoši Pašvaldību likuma 46. panta trešajā daļā noteiktajam – noteikumu projekts un tam pievienotais paskaidrojuma raksts publicēts pašvaldības oficiālajā tīmekļvietnē www.liepaja.lv, komentāru un priekšlikumu sniegšanai.  [Šī sadaļa tiks papildināta pēc sabiedrības viedokļa noskaidrošanas.]  Izstrādājot šos saistošos noteikumus, ņemti vērā visām pašvaldībām izsūtītajā Tieslietu ministrijas 2023. gada 1. februāra vēstulē Nr. 1-17/356 “Par pašvaldību saistošajiem noteikumiem administratīvās atbildības jomā” paustie ieteikumi un norādījumi, kā arī Vides aizsardzības un reģionālās attīstības ministrijas 2024. gada 8. aprīļa vēstulē Nr. 1-18/2142 “Par saistošo noteikumu Nr. 9 atcelšanu” paustie iebildumi un ieteikumi, tostarp arī vēstulē atspoguļotie Tieslietu ministrijas, Ekonomikas ministrijas un Konkurences padomes viedokļi, un veikti atbilstoši labojumi. |

Domes priekšsēdētājs Gunārs Ansiņš